RPC เผยบอร์ดไฟเขียวขายโรงกลั่นให้บริษัทในลาว มูลค่า 185 ลบ.
RPC เผยบอร์ดไฟเขียวขายโรงกลั่นให้บริษัทโรงกลั่นน้ำมันในลาว มูลค่า 185 ลบ.
15 พ.ค. 2558

บริษัท อาร์พีซีจี จำกัด (มหาชน) หรือ RPC ระบุว่า คณะกรรมการบริษัทอนุมัติขายโรงกลั่น เครื่องจักร และถังน้ำมันเชื้อเพลิง ที่จ.ระยอง ให้กับบริษัท โรงกลั่นน้ำมันลาว จำกัด ราคาขายสุทธิตามสัญญา 185,000,000 บาท (สุทธิจากเงินช่วยค่ารื้อถอนจำนวน 15 ล้านบาท) ซึ่งมีเงื่อนไขการชำระเงิน 6 งวด ระยะเวลา 6 เดือนนับแต่วันทำสัญญา ซึ่งคณะกรรมการบริษัทและคณะกรรมการตรวจสอบ เห็นว่าการเข้าทำรายการในครั้งนี้ มีความเหมาะสมและเป็นประโยชน์ต่อบริษัท เนื่องจากเป็นทรัพย์สินที่หยุดประกอบกิจการถาวรแล้ว
โดยทรัพย์สินดังกล่าวมีมูลค่าตามบัญชีที่ได้รับการตัดด้อยค่าแล้ว ณ วันที่ทำรายการ มูลค่าเท่ากับ 71.63 ล้านบาท และมีการประเมินจากผู้ประเมินอิสระภายนอก ซึ่งอยู่ในบัญชีรายชื่อของคณะกรรมการกำกับหลักทรัพย์และตลาดหลักทรัพย์ (ก.ล.ต.) ณ วันที่ 31 ธ.ค.57 คือการประเมินตามราคาที่หยุดใช้โรงกลั่นเครื่องจักร และถังน้ำมันเชื้อเพลิงมีมูลค่า 75.69 ล้านบาท สำหรับมูลค่าการจำหน่ายสินทรัพย์ดังกล่าว คิดเป็น 6.15% ของสินทรัพย์รวมของบริษัท ณ สิ้นปี 57 มีจำนวน 3,008.12 ล้านบาท
นอกจากนี้คณะกรรมการบริษัท ยังมีมติอนุมัติให้เลิกกิจการและชำระบัญชี ของบริษัท อาร์พีซี โกลบอล จำกัด ซึ่งเป็นบริษัทย่อย ที่ถือหุ้นอยู่ 100% ด้วย